b'\n_START_ARTICLE_\nTGV\n_START_PARAGRAPH_\nTGV sau tren de mare vitez\xc4\x83 (; a nu se confunda cu AGV) este un tren electric care poate circula cu vitez\xc4\x83 mare (270 sau 320\xc2\xa0km/h), dezvoltat de Societatea Na\xc8\x9bional\xc4\x83 a C\xc4\x83ilor Ferate Franceze (SNCF) \xc8\x99i construit de societatea Alstom. Trenul circul\xc4\x83 at\xc3\xa2t pe linii clasice (exclusiv cu viteze de p\xc3\xa2n\xc4\x83 la 200\xc2\xa0km/h), c\xc3\xa2t mai ales pe linii speciale de mare vitez\xc4\x83 sau LGV (francez\xc4\x83 ligne \xc3\xa0 grande vitesse) care permit viteze superioare limitei de 250\xc2\xa0km/h (un tren de mare vitez\xc4\x83 este un tren care poate atinge 200\xc2\xa0km/h pe linii clasice sau poate dep\xc4\x83\xc8\x99i 250\xc2\xa0km/h pe linii de mare vitez\xc4\x83). Conceperea \xc8\x99i exploatarea LGV-urilor a fost f\xc4\x83cut\xc4\x83 ini\xc8\x9bial de o subsidiar\xc4\x83 a SNCF. \xe2\x80\x9eTGV\xe2\x80\x9d este o marc\xc4\x83 \xc3\xaenregistrat\xc4\x83 a SNCF.\n_START_SECTION_\nDespre\n_START_PARAGRAPH_\nDup\xc4\x83 lansarea \xc3\xaen 1981 a primei linii TGV \xc3\xaentre Paris \xc8\x99i Lyon, re\xc8\x9beaua TGV a fost dezvoltat\xc4\x83 progresiv pentru a asigura un serviciu regulat \xc3\xaentre principalele ora\xc8\x99e din Fran\xc8\x9ba, elimin\xc3\xa2nd aproape complet trenurile Corail de pe principalele linii radiale ale sistemului._NEWLINE_Succesul primei linii a antrenat o expansiune rapid\xc4\x83 a re\xc8\x9belei, prin construirea de noi linii de mare vitez\xc4\x83 spre sudul, vestul \xc8\x99i nordul \xc8\x9b\xc4\x83rii. Dornice de a \xc3\xaemp\xc4\x83rt\xc4\x83\xc8\x99i succesul re\xc8\x9belei franceze, \xc8\x9b\xc4\x83rile vecine, ca Belgia, Italia \xc8\x99i Elve\xc8\x9bia \xc8\x99i-au racordat sistemul feroviar cu cel francez. TGV deserve\xc8\x99te \xc8\x99i Germania \xc8\x99i Olanda sub marca Thalys, \xc8\x99i Regatul Unit sub marca Eurostar. Numeroase linii noi sunt \xc3\xaen stadiul de proiect \xc3\xaen Fran\xc8\x9ba._NEWLINE_TGV-ul poate rula la viteze comerciale de p\xc3\xa2n\xc4\x83 la 320\xc2\xa0km/h, lucru posibil prin folosirea liniilor de mare vitez\xc4\x83 speciale, care au raza de virare foarte mare, \xc8\x99i o serie de echipamente speciale ce permit trenurilor s\xc4\x83 ruleze la vitez\xc4\x83 foarte mare. Aceste echipamente constau \xc3\xaen motoare electrice foarte puternice, un centru de gravitate situat foarte jos, suspensii pneumatice, vagoane articulate \xc8\x99i semnalizarea situat\xc4\x83 la bordul trenurilor, deoarece mecanicii nu o pot observa pe cea situat\xc4\x83 \xc3\xaen lateral._NEWLINE_Trenurile sunt construite de Alstom, chiar dac\xc4\x83 Bombardier are \xc8\x99i el o contribu\xc8\x9bie, la fel ca \xc8\x99i mul\xc8\x9bi al\xc8\x9bi subcontractan\xc8\x9bi. Cu excep\xc8\x9bia a 3 trenuri po\xc8\x99tale utilizate de La Poste \xc3\xaentre Paris \xc8\x99i Lyon, TGV este exclusiv un serviciu de transport c\xc4\x83l\xc4\x83tori. Trenuri derivate din TGV circul\xc4\x83 \xc8\x99i \xc3\xaen Coreea de Sud (KTX), \xc3\xaen Spania (AVE) \xc8\x99i \xc3\xaen Statele Unite (Acela Express)._NEWLINE_TGV-ul a antrenat o revolu\xc8\x9bie comercial\xc4\x83 la SNCF, marcat\xc4\x83 \xc3\xaendeosebi de accesul la vitezele ridicate, p\xc3\xa2n\xc4\x83 atunci rezervat unei clientele selecte, a marii mase de c\xc4\x83l\xc4\x83tori, abandonarea suplimentelor de vitez\xc4\x83 \xc8\x99i rezervarea obligatorie._NEWLINE_TGV-ul a \xc3\xaenlocuit \xc3\xaen mare m\xc4\x83sur\xc4\x83 avionul \xc3\xaentre ora\xc8\x99ele deservite, datorit\xc4\x83 timpului de parcurs mai mic (mai ales pe parcursuri mai mici de 3 ore), formalit\xc4\x83\xc8\x9bilor de \xc3\xaenregistrare, securitate \xc8\x99i \xc3\xaembarcare mult mai simple. Acestor factori li s-au ad\xc4\x83ugat situarea g\xc4\x83rilor \xc3\xaen centrul ora\xc8\x99elor \xc8\x99i percep\xc8\x9bia sporit\xc4\x83 de siguran\xc8\x9b\xc4\x83 a trenurilor fa\xc8\x9b\xc4\x83 de avioane._NEWLINE_Sistemul a atins primul miliard de c\xc4\x83l\xc4\x83tori de la lansarea sa \xc3\xaen septembrie 1981, pe 28 noiembrie 2003. Al doilea miliard este a\xc8\x99teptat \xc3\xaen 2010._NEWLINE_Logoul TGV a fost creat \xc3\xaen 2000 de The Brand Company, filial\xc4\x83 a agen\xc8\x9biei de publicitate BDDP. Logoul dore\xc8\x99te s\xc4\x83 evoce, prin formele fluide, viteza \xc8\x99i puterea trenului. \xc3\x8entors cu 180\xc2\xb0, seam\xc4\x83n\xc4\x83 cu un melc. Sloganul TGV este: "TGV, prenez le temps d\'aller vite" (TGV, permite\xc8\x9bi-v\xc4\x83 s\xc4\x83 merge\xc8\x9bi repede).\n_START_SECTION_\nOriginile TGV\n_START_PARAGRAPH_\nIdeea de a crea un tren de mare vitez\xc4\x83 pentru a lega principalele ora\xc8\x99e ale Fran\xc8\x9bei a ap\xc4\x83rut \xc3\xaen cursul anilor 60, dup\xc4\x83 ce Japonia a \xc3\xaenceput construc\xc8\x9bia Shinkansen-ului \xc3\xaen 1959. \xc3\x8en acea epoc\xc4\x83, SNCF c\xc4\x83uta o modalitate de a m\xc4\x83ri rata de utilizare a trenurilor, care sc\xc4\x83dea \xc3\xaencontinuu. M\xc4\x83rirea vitezei p\xc4\x83rea o solu\xc8\x9bie bun\xc4\x83 pentru a concura cu automobilul \xc8\x99i avionul. Anterior SNCF f\xc4\x83cuse experimente cu proiectul de aerotren care folosea tehnologia pernei de aer, radical diferit\xc4\x83 de calea ferat\xc4\x83 obi\xc8\x99nuit\xc4\x83, \xc8\x99i cu turbotrenuri u\xc8\x99oare._NEWLINE_\xc3\x8en prima sa versiune, TGV-ul urma s\xc4\x83 fie propulsat de turbine asem\xc4\x83n\xc4\x83toare celor de pe elicoptere. Alegerea era dictat\xc4\x83 de dimensiunea mic\xc4\x83 a turbinelor, puterea lor ridicat\xc4\x83 \xc8\x99i capacitatea de a oferi respectiva putere pentru un timp \xc3\xaendelungat. Primul prototip, TGV 001, a fost singurul tren de acest fel construit vreodat\xc4\x83._NEWLINE_Testele cu TGV 001 au adus multe informa\xc8\x9bii utile, mai ales \xc3\xaen leg\xc4\x83tur\xc4\x83 cu fr\xc3\xa2narea la viteze mari, care necesit\xc4\x83 disiparea unei mari cantit\xc4\x83\xc8\x9bi de energie cinetic\xc4\x83, a aerodinamicii \xc8\x99i a semnaliz\xc4\x83rii. Rama era articulat\xc4\x83, dou\xc4\x83 vagoane adiacente \xc3\xaemp\xc4\x83r\xc8\x9bind un boghiu comun. Prototipul a atins viteza de 318\xc2\xa0km/h, care este \xc8\x99i ast\xc4\x83zi recordul mondial de vitez\xc4\x83 pentru trenurile cu turbin\xc4\x83. Designul primului TGV, at\xc3\xa2t \xc3\xaen interior c\xc3\xa2t \xc8\x99i \xc3\xaen exterior, a fost realizat de englezul Jacques Cooper \xc8\x99i a marcat genera\xc8\x9biile urm\xc4\x83toare de trenuri.\n_START_SECTION_\nNa\xc8\x99terea TGV-ului actual\n_START_PARAGRAPH_\n\xc3\x8en urma crizei petroliere din 1973, s-a decis s\xc4\x83 se revin\xc4\x83 la trac\xc8\x9biunea electric\xc4\x83 prin pantograf. Motivele erau mai mult de ordin politic dec\xc3\xa2t tehnic sau economic: \xc3\xaen acea perioad\xc4\x83, costul energiei nu reprezenta dec\xc3\xa2t 5\xc2\xa0% din costul trac\xc8\x9biunii, adic\xc4\x83 aproximativ 20 FF/km pentru fiecare tren, \xc8\x99i costul unui tren electric era cu 10% mai mare dec\xc3\xa2t cel al unui tren diesel, pentru o capacitate inferioar\xc4\x83 \xc8\x99i f\xc4\x83r\xc4\x83 a introduce \xc3\xaen calcul costul instala\xc8\x9biilor fixe._NEWLINE_Trecerea la trac\xc8\x9biunea electric\xc4\x83 a impus noi experimente \xc3\xaen diferite domenii. SNCF atransformat \xc3\xaen 1974 un automotor Z 7100 pentru a construi prototipul numit Z\xc3\xa9bulon, care a permis testarea mai multor inova\xc8\x9bii: motoarele suspendate pentru a u\xc8\x99ura sarcina boghiurilor, pantografele cu dou\xc4\x83 etaje, noile suspensii \xc8\x99i sisteme de fr\xc3\xa2nare. Motoarele suspendate au redus cu 2,95 tone masa locomotivelor. Z\xc3\xa9bulon a parcurs aproximativ 1.000.000\xc2\xa0km \xc3\xaen cursul testelor._NEWLINE_\xc3\x8en 1976, guvernul francez a decis lansarea proiectului, aprob\xc3\xa2nd construc\xc8\x9bia primei linii \xc3\xaentre Paris \xc8\x99i Lyon (LGV Sud-Est). Proiectul a fost finan\xc8\x9bat integral de SNCF, \xc3\xaen mare parte din \xc3\xaemprumuturi bancare. Acest lucru a dus la \xc3\xaendatorarea societ\xc4\x83\xc8\x9bii, ceea ce a determinat guvernul s\xc4\x83 reformeze sistemul \xc3\xaen 1997, cre\xc3\xa2nd o societate specializat\xc4\x83 de infrastructur\xc4\x83: R\xc3\xa9seau ferr\xc3\xa9 de France (RFF). RFF nu poate finan\xc8\x9ba dec\xc3\xa2t proiecte a c\xc4\x83ror rentabilitate este asigurat\xc4\x83. Acest lucru a dus la cofinan\xc8\x9barea de c\xc4\x83tre diversele regiuni a liniei LGV Est, func\xc8\x9bional\xc4\x83 din 2007._NEWLINE_\xc3\x8en urma unor teste efectuate cu dou\xc4\x83 trenuri de preserie, prima comand\xc4\x83 a fost livrat\xc4\x83 pe 25 aprilie 1980. Serviciile TGV \xc3\xaentre Paris \xc8\x99i Lyon au fost inaugurate pe 27 septembrie 1981. Categoria vizat\xc4\x83 ini\xc8\x9bial erau c\xc4\x83l\xc4\x83torii de afaceri \xc3\xaentre cele dou\xc4\x83 ora\xc8\x99e. Durata traseului, mult mai mic\xc4\x83 dec\xc3\xa2t cu trenul clasic, a dus la c\xc3\xa2\xc8\x99tigarea unei importante cote de pia\xc8\x9b\xc4\x83 \xc3\xaen defavoarea automobilului \xc8\x99i avionului. Inova\xc8\x9biile aduse de acest\xc4\x83 linie erau nu numai de ordin tehnic, ci \xc8\x99i comercial, prin reducerea complexit\xc4\x83\xc8\x9bii tarifelor, obligativitatea rezerv\xc4\x83rilor \xc8\x99i, mai t\xc3\xa2rziu, introducerea serviciului la ore fixe.\n_START_SECTION_\nViteza\n_START_PARAGRAPH_\nTGV-ul nu este primul tren de mare vitez\xc4\x83 intrat \xc3\xaen serviciu comercial \xc3\xaen lume. Shinkansen-ul japonez a legat Tokyo de Osaka din 1 octombrie 1964, cu aproape 17 ani \xc3\xaenaintea primului TGV._NEWLINE_Pe 26 februarie 1981, TGV a ob\xc8\x9binut un prim record de vitez\xc4\x83 pe linia LGV Sud-Est la 380\xc2\xa0km/h. Acest record, care a fost ob\xc8\x9binut \xc3\xaen prezen\xc8\x9ba a numero\xc8\x99i jurnali\xc8\x99ti, avea ca scop s\xc4\x83 lini\xc8\x99teasc\xc4\x83 publicul larg, demonstr\xc3\xa2nd faptul c\xc4\x83 viteza de 260\xc2\xa0km/h putea fi atins\xc4\x83 \xc3\xaen siguran\xc8\x9b\xc4\x83. Pe 12 decembrie 1988, SNCF a ameliorat (neoficial) acest record rul\xc3\xa2nd trenul TGV PSE 88 la 408,4\xc2\xa0km/h pe linia Sud-Est._NEWLINE_Recordul actual de vitez\xc4\x83 este de 574,8\xc2\xa0km/h, stabilit la 3 aprilie 2007 pe linia de mare vitez\xc4\x83 Est, cu o ram\xc4\x83 de \xc3\xaencercare de doar 3 vagoane (\xc3\xaen loc de 10) montate pe patru boghiuri dintre care cele dou\xc4\x83 boghiuri intermediare au fost motorizate, tip AGV. (Japonia de\xc8\x9bine recordul mondial de vitez\xc4\x83 la trenuri cu sustenta\xc8\x9bie magnetic\xc4\x83) cu 581\xc2\xa0km/h._NEWLINE_TGV r\xc4\x83m\xc3\xa2ne, \xc3\xaen 2005, trenul cel mai rapid din lume aflat \xc3\xaen serviciu comercial. O vitez\xc4\x83 medie pentru un parcurs tipic era de 263,3\xc2\xa0km/h .\n_START_SECTION_\nExtinderea serviciului\n_START_PARAGRAPH_\nDup\xc4\x83 deschiderea din 1981 a liniei Sud-Est care permitea leg\xc4\x83turi \xc3\xaentre Paris \xc8\x99i sud-estul Fran\xc8\x9bei, re\xc8\x9beaua de linii de mare vitez\xc4\x83 s-a extins continuu. Primele TGV-uri care nu treceau prin Paris au fost lansate \xc3\xaen 1984 (Lille-Lyon) \xc8\x99i \xc3\xaen 1986 (Rouen-Lyon). \xc3\x8en 1989 \xc8\x99i 1990, Linia de mare vitez\xc4\x83 LGV Atlantique a permis TGV-ul deservirea a circa 50 de noi ora\xc8\x99e din vestul Fran\xc8\x9bei. \xc3\x8en 1993, s-a deschis linia LGV Nord, care a permis crearea de leg\xc4\x83turi de mare vitez\xc4\x83 interna\xc8\x9bionale odat\xc4\x83 cu lansarea serviciilor Thalys spre  Benelux \xc8\x99i Germania \xc8\x99i Eurostar spre Londra. Interconexiunea Est a permis \xc3\xaen 1994 scurtarea traseelor din provincie prin ocolirea Parisului. Linia LGV M\xc3\xa9diterran\xc3\xa9e a permis \xc3\xaen 2001 apropierea M\xc4\x83rii Mediterane de Paris. Cu aceast\xc4\x83 ocazie au fost lansate leg\xc4\x83turi c\xc4\x83tre Elve\xc8\x9bia \xc8\x99i Italia. \xc3\x8en 2007 a fost inaugurat\xc4\x83 linia LGV Est, care a permis extinderea re\xc8\x9belei \xc3\xaen estul Fran\xc8\x9bei cu leg\xc4\x83turi c\xc4\x83tre Germania, Luxembourg \xc8\x99i nordul Elve\xc8\x9biei. Liniile de mare vitez\xc4\x83 au o lungime de 1847\xc2\xa0km, adic\xc4\x83 5% din re\xc8\x9beaua aflat\xc4\x83 \xc3\xaen exploatare \xc3\xaen Fran\xc8\x9ba.\n_START_SECTION_\nCircuite electrice de comand\xc4\x83\n_START_PARAGRAPH_\nTGV Atlantique a inaugurat gestiunea ramelor prin calculatoare legate \xc3\xaen re\xc8\x9bea; numit TORNAD (TOken Ring Network Alsthom Device), sistemul este format din 18 calculatoare._NEWLINE_Pentru urm\xc4\x83toarele genera\xc8\x9bii de TGV (TGV-R TGV-DUPLEX TGV-POS), calculatoarele sunt legate \xc3\xaentre ele prin re\xc8\x9beaua TORNAD. E vorba de o re\xc8\x9bea de tip token bus (802.4).\n_START_SECTION_\nG\xc4\x83ri\n_START_PARAGRAPH_\nUnul din avantajele sistemului TGV fa\xc8\x9b\xc4\x83 de alte sisteme de mare vitez\xc4\x83, cum ar fi trenurile cu sustenta\xc8\x9bie magnetic\xc4\x83 este compatibilitatea sa cu re\xc8\x9beaua clasic\xc4\x83. Acest lucru permite deservirea g\xc4\x83rilor din centrul ora\xc8\x99elor f\xc4\x83r\xc4\x83 a investi \xc3\xaen infrastructuri urbane scumpe._NEWLINE_Pentru deservirea ora\xc8\x99elor mijlocii s-a ales s\xc4\x83 se construiasc\xc4\x83 g\xc4\x83ri de tranzit pe liniile de mare vitez\xc4\x83, la mare distan\xc8\x9b\xc4\x83 de ora\xc8\x99ele respective \xc8\x99i deseori accesibile doar pe cale rutier\xc4\x83. Este cazul g\xc4\x83rii Creusot TGV, care deserve\xc8\x99te Montceau-les-Mines \xc8\x99i Le Creusot \xc8\x99i este situat\xc4\x83 la jum\xc4\x83tatea distan\xc8\x9bei dintre cele dou\xc4\x83 ora\xc8\x99e. Aceast\xc4\x83 alegere a permis \xc3\xaembun\xc4\x83t\xc4\x83\xc8\x9birea timpului de parcurs \xc3\xaentre Paris \xc8\x99i Lyon. Un caz mai controversat este cel al g\xc4\x83rii TGV Haute-Picardie care a fost supranumit\xc4\x83 "gara sfeclei" de c\xc4\x83tre adversarii s\xc4\x83i datorit\xc4\x83 situ\xc4\x83rii sale departe de Amiens \xc8\x99i de Saint-Quentin, \xc8\x99i f\xc4\x83r\xc4\x83 coresponden\xc8\x9b\xc4\x83 cu re\xc8\x9beaua feroviar\xc4\x83 local\xc4\x83._NEWLINE_Cu toate c\xc4\x83 primele g\xc4\x83ri nu aveau nici o ambi\xc8\x9bie arhitectural\xc4\x83, nu acela\xc8\x99i lucru se poate spune despre cele mai noi. Printre cele mai spectaculoase putem cita gara Lyon-Saint-Exup\xc3\xa9ry TGV, opera arhitectului spaniol Santiago Calatrava, gara Aeroportului Charles-de-Gaulle 2 (Roissy-Charles-de-Gaulle) \xc8\x99i gara Avignon TGV. Deschis\xc4\x83 \xc3\xaen 2001, cea din urm\xc4\x83 este considerat\xc4\x83 ca una din cele mai impresionante din \xc3\xaentreaga re\xc8\x9bea, cu acoperi\xc8\x99ul panoramic de 340\xc2\xa0metri lungime, comparat deseori cu acoperi\xc8\x99ul unei catedrale.\n_START_SECTION_\nServicii\n_START_PARAGRAPH_\nServiciile TGV folosesc noile linii pe o parte din parcursul lor \xc8\x99i continu\xc4\x83 pe re\xc8\x9beaua clasic\xc4\x83 pe distan\xc8\x9be destul de mari, inclusiv \xc3\xaen \xc8\x9b\xc4\x83rile vecine Fran\xc8\x9bei. Mare parte din servicii sunt radiale, cu plecarea din Paris, altele sunt rela\xc8\x9bii transversale care folosesc Interconexiunea Est (prin estul ora\xc8\x99ului) sau Linia de mare centur\xc4\x83 \xc3\xaen sud. TGV-ul deserve\xc8\x99te peste 150 de g\xc4\x83ri \xc3\xaen Fran\xc8\x9ba, din care 8 \xc3\xaen \xc3\x8ele-de-France \xc8\x99i mai mult de 30 \xc3\xaen \xc8\x9b\xc4\x83rile limitrofe._NEWLINE_Ca o noutate absolut\xc4\x83 \xc3\xaen Fran\xc8\x9ba (cu excep\xc8\x9bia liniilor suburbane), axele Paris-Bruxelles, Paris-Lille \xc8\x99i Paris-Lyon au orare regulate (plec\xc4\x83ri \xc8\x99i sosiri \xc3\xaen acela\xc8\x99i minut al fiec\xc4\x83rei ore de-a lungul \xc3\xaentregii zile).\n_START_SECTION_\nServicii interna\xc8\x9bionale\n_START_PARAGRAPH_\nAceste servicii sunt asigurate de SNCF prin parteneriate interna\xc8\x9bionale \xc8\x99i prin societ\xc4\x83\xc8\x9bi mixte.\n_START_SECTION_\nCifre-cheie\n_START_PARAGRAPH_\n\xc3\x8en 2004, TGV a transportat 85 de milioane de c\xc4\x83l\xc4\x83tori \xc3\xaen Fran\xc8\x9ba (doar pe rute interne). _NEWLINE_Aceasta reprezint\xc4\x83 o cre\xc8\x99tere cu 4% a traficului, adic\xc4\x83 3 milioane de c\xc4\x83l\xc4\x83tori suplimentari fa\xc8\x9b\xc4\x83 de anul anterior. Cifra de afaceri a fost de 3 miliarde de euro, \xc3\xaen cre\xc8\x99tere cu 7,3%._NEWLINE_La sf\xc3\xa2r\xc8\x99itul anului 2004, cota sa de pia\xc8\x9b\xc4\x83 (\xc3\xaen raport cu avionul) era de 68\xc2\xa0% pe linia Paris-Marsilia, \xc8\x99i de 66\xc2\xa0% pe Paris-Bordeaux._NEWLINE_Exist\xc4\x83 1.000 de mecanici de TGV, din care dou\xc4\x83 femei, \xc3\xaen totalul de 17.000 de mecanici ai SNCF.\n_START_SECTION_\nAccidente\n_START_PARAGRAPH_\n\xc3\x8en 25 de ani, TGV a cunoscut mai multe accidente dintre care 3 deraieri la vitez\xc4\x83 mare, care nu au cauzat din fericire dec\xc3\xa2t c\xc3\xa2teva r\xc4\x83niri u\xc8\x99oare. Au existat totu\xc8\x99i accidente mortale pe liniile clasice, \xc3\xaen cazul izbirii unor vehicule rutiere. Ramele, de\xc8\x99i par\xc8\x9bial deraiate, au r\xc4\x83mas \xc3\xaentotdeauna \xc3\xaen pozi\xc8\x9bia lor normal\xc4\x83. \xc3\x8entr-un singur caz, \xc3\xaen octombrie 2001 \xc3\xaen Landes, o locomotiv\xc4\x83 s-a r\xc4\x83sturnat \xc3\xaen urma ruperii \xc8\x99inei. Aceast\xc4\x83 stabilitate este atribuit\xc4\x83 \xc3\xaen parte rigidit\xc4\x83\xc8\x9bii asigurate de structura articulat\xc4\x83 a trenului.'